Vruntlike grote tovoren und wes yk godes vermach nu unde to allen tyden bereyd. Yk bydde yu to wetenne, ersamen hern und leve vrundes, als wy to Meryenborch quemen, also gynck yk to myme hern, dem homester und gaff eme de zake to kennende des bysschops* und her Kersterns. Dar he zyk guetlicken in gaff, dat he et en beyden wolde scryeven. Und de lantmarschalk de onderwyesede den mester in wat vruntschop he van her Kerstern gescheyden were in Denmerken, als gy dat in der utscryfft des breves wael vynden. Und he hevet deme compthor van Revall gescreven, dat he her Kersterns breeff vortschykke; und wanner dat antworde wedderkomet, so sall de compthor den breeff upbreken und laten yu lesen, up dat gy yu darna weten to rychtende. Her Kersterns breeff de es besloten in des compthors breve, und ik hedde wael gerne geseen, dat he et en beyden wat hartliker ghescreven hedde; do meynde de mester, dat en weer nicht wael themelik, myd den ersten breven harder to scryeven, er he eyne antworde hedde etc. – – – – – – – – – – – – – – – – – – – – – Gescreven to Danssike des ersten manendages na mydvasten anno xxvij. Bertold Hunynghuesen. Adress: Den ersamen hern, borghermeysteren und raedmannen der stad tho Revall, kome dusse breeff myd werdicheyd.